ပြောမိလက်စနဲ့ ပြောရရင် ဒေါ်ခင်မျိုးချစ်ရဲ့ မောင်အရင်း ကိုသိန်းအောင် ဆိုတာ စစ်တပ်ကပေါ့။ လွတ်လပ်ရေး ရပြီး စလောက် ကတည်းက ဆိုဗီယက်ကို သတင်းစာ ပညာ သွားသင်ခဲ့တာ ရှစ်လေးလုံး ကာလရောက်မှ တောတွင်းက ကွန်မြူနစ် ခေါင်းဆောင် ဦးလွင် အမည်နဲ့ ဖမ်းမိပြီး ပြန်ရောက် လာလေရဲ့။ ကျွန်တော် ဆိုချင်တာက ဒေါ်စန်းစန်းဟာ မျိုးနဲ့ရိုးနဲ့ ‘စာပေနဲ့ နိုင်ငံရေး’ ကို စိတ်ဝင်စားတဲ့ အမျိုးလို့ ဆိုချင်တာ ပါပဲ။ နောက်တခု ထူးတာက သူ့တို့ အမျိုးဟာ စာပေနဲ့ နိုင်ငံရေးကို ယုံကြည်ချက်နဲ့သာ ပါဝင် လုပ်ဆောင်ကြပြီး အသက်မွေး ဝမ်းကြောင်းကြောင့်နဲ့ ဂုဏ်သိက္ခာ နာမည် ကြီးလိုမှုကြောင့် လုပ်တဲ့သူ မရှိဘူးတဲ့ အချက်ပါပဲ။ ရိုးသား ဖြောင့်မတ်မှုကို မျိုးရိုးနဲ့ ချီပြီး ထိန်းသိမ်း ကြသူတွေလို့ ဆိုချင်ပါတယ်။